AIT คาดรายได้ Q2/59 สวย จ่อประมูลงานใหม่ 1.8 หมื่นลบ.
AIT คาดรายได้ Q2/59 สวย จ่อประมูลงานใหม่ 1.8 หมื่นลบ.
2 มิ.ย. 2559

นายศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT เปิดเผยว่า บริษัทได้ยื่นประมูลงานใหม่ไปแล้ว 501 ล้านบาท และยังเตรียมเข้าประมูลงานใหม่มูลค่า 18,108 ล้านบาท โดยบริษัทฯคาดหวังจะได้งานในสัดส่วน 45-50% ของมูลค่างานทั้งหมด จากปัจจุบันบริษัทฯมีงานในมือ (Backlog) อยู่ 2,728 ล้านบาท ซึ่งจะรับรู้ในปีนี้ราว 2,000 ล้านบาท ส่วนที่เหลือจะรับรู้ในปี 60
นอกจากนี้ บริษัทยังอยู่ระหว่างเจรจากับภาครัฐของประเทศกัมพูชา เพื่อเข้าวางระบบทะเบียนราษฎร์ในรูปแบบเดียวกับประเทศไทย มูลค่าโครงการเป็นหลักหลายร้อยล้านบาท ซึ่งคาดว่าจะเห็นความชัดเจนภายในปีนี้และยังเตรียมเซ็นสัญญาร่วมลงทุนธุรกิจดาต้าเซ็นเตอร์กับบริษัทจดทะเบียน (บจ.) ในเดือน มิ.ย.นี้ และคาดว่าจะเริ่มลงทุนในไตรมาส 3/59 มูลค่าโครงการราว 300-400 ล้านบาท โดยจะใช้ระยะเวลาก่อสร้างภายใน 10-11 เดือน
ส่วนรายได้ปีนี้เป็นไปตามเป้าหมายที่วางไว้ที่ 5,700 ล้านบาท จากปี 58 ที่ 5,271 ล้านบาท โดยปีนี้จะโตจากธุรกิจหลักคืองานวางระบบเทคโนโลยี (SI) การขายงานโครงการ ขยายฐานลูกค้ามากขึ้น โดยจะเน้นงานโครงการมากขึ้น การลงทุนดาต้าเซ็นเตอร์และคลาวด์ โมบายแอพพลิเคชั่น การลงทุนด้านเทคโนโลยีในประเทศเพื่อนบ้านหรือสมาร์ทคันทรีเทคโนโลยี (SCT)
สำหรับแนวโน้มผลประกอบการในช่วงไตรมาส 2/59 ว่า รายได้จะใกล้เคียงกับช่วงไตรมาส 1/59 ที่ 1,122 ล้านบาท เนื่องจากบริษัทฯยังมีงานในมือที่สามารถรับรู้รายได้เข้ามาอย่างต่อเนื่อง
  